b'\n_START_ARTICLE_\nComunism\n_START_SECTION_\nTeoria\n_START_PARAGRAPH_\nTeoretic, \xc3\xaen comunism toate bunurile apar\xc8\x9bin societ\xc4\x83\xc8\x9bii ca \xc3\xaentreg, \xc8\x99i to\xc8\x9bi membrii acesteia se bucur\xc4\x83 de acela\xc8\x99i statut social \xc8\x99i economic. Probabil cel mai cunoscut principiu al unei societ\xc4\x83\xc8\x9bi comuniste ideale este: \xe2\x80\x9eDe la fiecare dup\xc4\x83 capacit\xc4\x83\xc8\x9bi, fiec\xc4\x83ruia dup\xc4\x83 nevoi\xe2\x80\x9d, sintagm\xc4\x83 preluat\xc4\x83 (aproape literal) din Noul Testament. Comunismul ideal, sau teoretic, are astfel o istorie str\xc4\x83veche: dup\xc4\x83 ce a fost propus \xc3\xaen Republica lui Platon, el a fost adoptat de apostolii cre\xc8\x99tinismului, ei \xc3\xaentemeind o societate comunist\xc4\x83, printre primii cre\xc8\x99tini din Palestina antic\xc4\x83. Aceast\xc4\x83 idee le-a fost dat\xc4\x83 de Isus. De exemplu, \xc3\xaen cre\xc8\x99tinismul primitiv, Anania \xc8\x99i Safira au fost pedepsi\xc8\x9bi cu moartea pentru c\xc4\x83 nu \xc8\x99i-au dat toat\xc4\x83 averea colectivului. Filozofia Sf\xc3\xa2ntului Ioan Gur\xc4\x83 de Aur avea \xc8\x99i ea conota\xc8\x9bii egalitariste similare, Gur\xc4\x83 de Aur consider\xc3\xa2nd c\xc4\x83 toate bunurile lume\xc8\x99ti trebuie egal \xc3\xaemp\xc4\x83r\xc8\x9bite \xc3\xaentre cre\xc8\x99tini._NEWLINE_Platon a enun\xc8\x9bat \xc3\xaen \xe2\x80\x9eRepublica\xe2\x80\x9d sa, unele principii asem\xc4\x83n\xc4\x83toare cu cele folosite de comuni\xc8\x99ti pentru a atrage simpatia poporului \xc8\x99i a prelua puterea, dar spre sf\xc3\xa2r\xc8\x99itul vie\xc8\x9bii s-a r\xc4\x83zg\xc3\xa2ndit, schi\xc8\x9b\xc3\xa2nd, \xc3\xaen \xe2\x80\x9eLegile\xe2\x80\x9d sale, o republic\xc4\x83 centrat\xc4\x83 pe proprietate \xc8\x99i familie._NEWLINE_O astfel de form\xc4\x83 de organizare social\xc4\x83, bazat\xc4\x83 pe sintagma de mai sus, de-a lungul istoriei a mai fost \xc3\xaencercat\xc4\x83 \xc3\xaen epoca modern\xc4\x83. Se poate da chiar exemplul rom\xc3\xa2nesc al falansterului de la Sc\xc4\x83ieni (jude\xc8\x9bul Prahova) de la jum\xc4\x83tatea secolului XIX. Sau mai nou, organizarea chibu\xc8\x9burilor din Israel pentru noii imigran\xc8\x9bi._NEWLINE_La origine, Liga Comuni\xc8\x99tilor, fondat\xc4\x83 la Londra \xc3\xaen 1836 sub numele de Liga Celor Drep\xc8\x9bi, a fost o organiza\xc8\x9bie comunist-cre\xc8\x99tin\xc4\x83. Karl Marx, membru al acestei organiza\xc8\x9bii, a apostaziat de la caracterul cre\xc8\x99tin al organiza\xc8\x9biei, transform\xc3\xa2nd-o prin Manifestul comunist \xc3\xaentr-o organiza\xc8\x9bie cu ideologie materialist\xc4\x83 \xc8\x99i atee, care explic\xc4\x83, prin \xe2\x80\x9elupta de clas\xc4\x83\xe2\x80\x9d, c\xc4\x83 f\xc4\x83r\xc4\x83 folosirea violen\xc8\x9bei revolu\xc8\x9bionare pentru a r\xc4\x83sturna or\xc3\xa2nduirea social\xc4\x83 tradi\xc8\x9bional\xc4\x83 sistemul capitalist nu poate fi schimbat; pentru Marx, orice form\xc4\x83 de religie este un \xe2\x80\x9edrog pentru a amor\xc8\x9bi poporul\xe2\x80\x9d. Karl Marx a ar\xc4\x83tat mecanismele economice \xc8\x99i sociale prin care religiile domin\xc4\x83 con\xc8\x99tiin\xc8\x9ba popoarelor, cui folose\xc8\x99te acest drog.\n_START_SECTION_\nPractica\n_START_PARAGRAPH_\nDup\xc4\x83 Revolu\xc8\x9bia din februarie 1917 din Rusia \xc8\x9barist\xc4\x83, care a r\xc4\x83sturnat monarhia \xc8\x99i produs o republic\xc4\x83 democrat\xc4\x83, a urmat \xc3\xaen Octombrie puciul comunist (\xe2\x80\x9ebol\xc8\x99evic\xe2\x80\x9d), numit, ulterior, \xe2\x80\x9eRevolu\xc8\x9bia din Octombrie\xe2\x80\x9d), care a produs un regim inspirat de marxism (\xc8\x99i de diversele ideologii derivate, cea mai notabil\xc4\x83 fiind a Marxism-Leninismului) \xc8\x99i de tradi\xc8\x9biile politice ruse._NEWLINE_Potrivit concep\xc8\x9biei marxist-leniniste a progresului \xc3\xaen istorie, exist\xc4\x83 patru faze ale dezvolt\xc4\x83rii economice a societ\xc4\x83\xc8\x9bii: sclavia, feudalismul, capitalismul, socialismul, \xc8\x99i, \xc3\xaen final, comunismul. Aceast\xc4\x83 concep\xc8\x9bie materialist-istoric\xc4\x83 a comunismului, arat\xc4\x83 c\xc4\x83 din sistemul economic deriv\xc4\x83 toate celelalte sisteme (social, juridic, cultur\xc4\x83). De asemenea, dezvolt\xc4\x83 concep\xc8\x9bia determinismului, potrivit c\xc4\x83reia fiecare individ dintr-o clas\xc4\x83 are un gen de comportament indus nu de g\xc3\xa2ndirea acelui individ, ci de clasa la care apar\xc8\x9bine, \xc8\x99i de aceea el trebuie reeducat \xc3\xaen lumina noii societ\xc4\x83\xc8\x9bi comuniste. Acest concept determinist este cel care a folosit la justificarea lag\xc4\x83relor de reeducare, \xc3\xaen care au murit milioane de oameni \xc3\xaen decursul secolului XX, \xc3\xaen Rusia sovietic\xc4\x83 a lui Stalin, China, \xc8\x99i \xc3\xaen celelalte state fr\xc4\x83\xc8\x9be\xc8\x99ti. De asemenea, comuni\xc8\x99tii au na\xc8\x9bionalizat propriet\xc4\x83\xc8\x9bile private prin procesul de colectivizare \xc3\xaen agricultur\xc4\x83, sau etatizare \xc3\xaen industrie \xc8\x99i comer\xc8\x9b._NEWLINE_Tradi\xc8\x9bia politic\xc4\x83 rus\xc4\x83 reprezint\xc4\x83 unul din factorii care au influen\xc8\x9bat \xc3\xaen mod decisiv practica noului regim postrevolu\xc8\x9bionar rus: exist\xc4\x83 o aproape perfect\xc4\x83 continuitate de metod\xc4\x83 \xc8\x99i practic\xc4\x83 \xc3\xaen materie de politici represive \xc8\x99i antidemocratice \xc3\xaentre autocra\xc8\x9bia \xc8\x9barist\xc4\x83, pe de-o parte, \xc8\x99i regimul bol\xc8\x99evic care a \xc3\xaenlocuit-o, pe de alt\xc4\x83 parte, diferen\xc8\x9bele exist\xc3\xa2nd eventual, acolo unde ele chiar exist\xc4\x83, la nivel de eficacitate ale acestor politici: birocra\xc8\x9bia \xc8\x99i aparatul represiv bol\xc8\x99evice s-au dovedit a fi mai eficiente dec\xc3\xa2t cele aristocratice, \xc8\x9bariste, cu tot ce-a \xc3\xaensemnat asta bine \xc8\x99i r\xc4\x83u. Cenzura, pu\xc8\x99c\xc4\x83ria politic\xc4\x83, lag\xc4\x83rul de munc\xc4\x83 siberian, teroarea poli\xc8\x9bieneasc\xc4\x83, crima politic\xc4\x83, reprimarea libert\xc4\x83\xc8\x9bilor individuale, controlul popula\xc8\x9biei prin agen\xc8\x9bi ai serviciilor secrete, toate au existat \xc3\xaen Rusia \xc8\x9barist\xc4\x83 \xc3\xaenainte de a fi folosite de regimul bol\xc8\x99evic. _NEWLINE_Tot parte a influen\xc8\x9bei tradi\xc8\x9biei politice ruse asupra practicii comunismului bol\xc8\x99evic este \xc8\x99i terorismul aplicat ca metod\xc4\x83 de lupt\xc4\x83 politic\xc4\x83 de c\xc4\x83tre opozi\xc8\x9bia clandestin\xc4\x83 la \xc8\x9barism, aceast\xc4\x83 opozi\xc8\x9bie clandestin\xc4\x83 ap\xc4\x83rut\xc4\x83 fiind ca reac\xc8\x9bie disperat\xc4\x83 \xc8\x99i ultra-radical\xc4\x83 la regimul lui Nicolae al 2-lea \xc8\x99i al predecesorului lui (un important inspirator al bol\xc8\x99evismului, Neceaiev, considera c\xc4\x83 numai metodele brutale \xc8\x99i inumane ale \xc8\x9barismului, ale statului poli\xc8\x9bienesc, pot \xc3\xaenvinge \xc8\x9barismul). Unii istorici (precum britanicul Orlando Figes) consider\xc4\x83 tradi\xc8\x9bia revolu\xc8\x9bionar\xc4\x83 rus\xc4\x83 a fi chiar elementul cheie \xc3\xaen \xc3\xaen\xc8\x9belegerea sursei de inspira\xc8\x9bie a regimului bol\xc8\x99evic (comunist), mai mult chiar dec\xc3\xa2t marxismul sau faptul c\xc4\x83 regimul \xc8\x99i-a forjat aparatul \xc8\x99i practicile \xc3\xaentr-un violent r\xc4\x83zboi civil peste care s-a ad\xc4\x83ugat \xc8\x99i o important\xc4\x83 interven\xc8\x9bie militar\xc4\x83 str\xc4\x83in\xc4\x83: Lenin a devenit revolu\xc8\x9bionar nu citindu-l pe Marx, ci f\xc4\x83c\xc3\xa2nd lectura autorilor tradi\xc8\x9biei revolu\xc8\x9bionare ruse\xc8\x99ti, aceste scrieri cunosc\xc3\xa2ndu-le \xc3\xaenainte de a-l fi citit pe Marx. Dispre\xc8\x9bul lui Lenin pentru liberalism \xc8\x99i democra\xc8\x9bi (fie ei \xc8\x99i sociali\xc8\x99ti) ca \xc8\x99i \xc3\xaenalta apreciere a acestuia pentru metodele dictatoriale \xc3\xae\xc8\x99i au originea mai mult \xc3\xaen tradi\xc8\x9bia revolu\xc8\x9bionar\xc4\x83 rus\xc4\x83 dec\xc3\xa2t \xc3\xaen scrierile si filozofia lui Marx. Marxism-Leninismul este astfel leninist pentru c\xc4\x83 prima iubire a lui Lenin a fost un individ gen Cerni\xc8\x99evschi, c\xc4\x83ci prin scrierile acestuia din urm\xc4\x83 a devenit Lenin revolu\xc8\x9bionar, \xc8\x99i asta cu mult timp \xc3\xaenainte de a-l fi citit pe Marx. C\xc3\xa2nd, \xc3\xaen fine, Lenin l-a citit pe Marx, acesta era deja \xc3\xaenarmat cu ideile lui Cerni\xc8\x99evschi, Tkaciev \xc8\x99i a grupului Voin\xc8\x9ba Poporului, \xc8\x99i aceste idei au f\xc4\x83cut distinctiv aportul leninist al marxismului. Nu marxismul l-a f\xc4\x83cut pe Lenin revolu\xc8\x9bionar, ci Lenin a f\xc4\x83cut marxismul revolu\xc8\x9bionar. Dac\xc4\x83, ini\xc8\x9bial, sub influen\xc8\x9ba scrierilor \xc8\x99i practicilor radicale ale grupurilor revolu\xc8\x9bionare ruse Lenin considera c\xc4\x83 e de dorit o lovitur\xc4\x83 de stat care s\xc4\x83 \xc3\xaenlocuiasc\xc4\x83 dictatura \xc8\x9barist\xc4\x83 cu un regim comunist, ulterior, sub influen\xc8\x9ba ideilor marxiste r\xc4\x83sp\xc3\xa2ndite de Plehanov aflat \xc3\xaen exilul occidental, Lenin renun\xc8\x9b\xc4\x83 temporar at\xc3\xa2t la ideea loviturii de stat c\xc3\xa2t \xc8\x99i la aceea c\xc4\x83 teroarea este dezirabil\xc4\x83 sau m\xc4\x83car necesar\xc4\x83. \xc3\x8entru convertirea ru\xc8\x99ilor la revolu\xc8\x9bie Cerni\xc8\x99evschi a avut o influen\xc8\x9b\xc4\x83 mai mare dec\xc3\xa2t toate scrierile lui Marx \xc8\x99i Engels \xc3\xaempreun\xc4\x83. Marx, de altfel, avea temeri \xc3\xaen ce prive\xc8\x99te posibilitatea c\xc4\x83, dac\xc4\x83 izbucne\xc8\x99te \xc3\xaen Rusia o revolu\xc8\x9bie, aceasta va fi inerent \xc8\x9b\xc4\x83r\xc4\x83neasc\xc4\x83 \xc3\xaen caracter \xc8\x99i va c\xc4\x83p\xc4\x83ta "nuan\xc8\x9be asiatice".  Practica bol\xc8\x99evicilor a fost inspirat\xc4\x83 de radicalismul unor oameni precum Neceaiev, un individ care n-avea nevoie de intrigile intelectuale ale marxismului pentru a deveni un ultra-radical care s\xc4\x83 propov\xc4\x83duiasc\xc4\x83 masacrul contra aristocra\xc8\x9biei, burgheziei \xc8\x99i, \xc3\xaen definitiv, contra tuturor celor care i se opun, \xc8\x99i care s\xc4\x83 exprime ur\xc4\x83 prin orice por al fiin\xc8\x9bei lui: istoria individual\xc4\x83 \xc8\x99i a familiei lui sunt suficiente, acesta n\xc4\x83scut fiind \xc3\xaentr-o familie de iobagi \xc8\x99i mort \xc3\xaen pu\xc8\x99c\xc4\x83riile \xc8\x9bariste, ajunge s\xc4\x83 munceasc\xc4\x83 \xc3\xaentr-o fabric\xc4\x83 de copil (de la 9 ani), se dovede\xc8\x99te autodidact \xc8\x99i \xc3\xaenv\xc4\x83\xc8\x9b\xc4\x83 singur s\xc4\x83 scrie \xc8\x99i ajunge chiar instructor de religie, f\xc4\x83r\xc4\x83 a renun\xc8\x9ba \xc3\xaens\xc4\x83 la ura tipic\xc4\x83 clasei din care provenea pentru toate celelalte clase, ur\xc4\x83 care a\xc8\x99a cum declara Vera Jasulici (o populist\xc4\x83) n-avea nimic \xc3\xaen comun cu opiniile intelectuale al "intelighen\xc8\x9biei". Morala partidului bol\xc8\x99evic datoreaz\xc4\x83 tot at\xc3\xa2t de mult unui individ precum Neceaiev pe c\xc3\xa2t datoreaz\xc4\x83 \xc8\x99i lui Marx, Neceaiev urm\xc4\x83rit de poli\xc8\x9bie \xc8\x99i \xc3\xaen exil fiind la un moment dat, \xc8\x99i cople\xc8\x99it de distrugerea organiza\xc8\x9biei lui secrete de c\xc4\x83tre poli\xc8\x9bia secret\xc4\x83 \xc8\x9barist\xc4\x83, va ajunge la concluzia c\xc4\x83 o astfel de organiza\xc8\x9bie inevitabil clandestin\xc4\x83 \xc3\xaen Rusia vremii, pentru a supravie\xc8\x9bui, trebuie s\xc4\x83 se bazeze pe principiile lui Machiaveli \xc8\x99i s\xc4\x83 urmeze moto-ul  iezui\xc8\x9bilor: "violen\xc8\x9b\xc4\x83 pentru trup, minciun\xc4\x83 pentru minte".'